CELEX: 
Language: sk
Date: 2020-12-18 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa smernica Európskeho parlamentu a Rady (EÚ) 2018/1972 stanovením jednotnej maximálnej sadzby za ukončenie hlasového volania v mobilnej sieti platnej v celej Únii a jednotnej maximálnej sadzby za ukončenie hlasového volania v pevnej sieti platnej v celej Únii

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Právny základ a cieľ navrhovaného opatrenia
            
            
               V tomto delegovanom nariadení sa stanovuje jednotná maximálna sadzba za ukončenie hlasového volania v mobilnej sieti platná v celej Únii a jednotná maximálna sadzba za ukončenie hlasového volania v pevnej sieti platná v celej Únii, ktorá sa bude uplatňovať na každého poskytovateľa služieb ukončenia hlasového volania v pevných a mobilných sieťach v celej Únii. Sadzby za ukončenie hlasového volania sú veľkoobchodné sadzby, ktoré si navzájom účtujú prevádzkovatelia elektronických komunikácií za ukončenie hlasového volania v ich príslušných sieťach.
            
            
               V článku 75 európskeho kódexu elektronických komunikácií
                  1
                (ďalej len „EECC“ alebo „kódex“) sa vyžaduje, aby Komisia do 31. decembra 2020 prijala delegovaný akt, ktorým sa stanoví jednotná maximálna sadzba za ukončenie hlasového volania v mobilnej sieti platná v celej Únii a jednotná maximálna sadzba za ukončenie volania v pevnej sieti platná v celej Únii. V článku 75 sa stanovuje, že pri stanovovaní maximálnych sadzieb za ukončenie hlasového volania, musí Komisia dodržiavať zásady, technické kritériá a parametre uvedené v prílohe III. V článku 75 ods. 2 a 3 EECC sa vyžaduje, aby Komisia každých päť rokov preskúmala delegovaný akt a pri každej takejto príležitosti zvážila, či je uloženie jednotných maximálnych sadzieb za ukončenie hlasového volania platných v celej Únii naďalej potrebné. 
            
            
               Cieľom tohto delegovaného aktu je dosiahnuť úplnú harmonizáciu sadzieb za ukončenie hlasového volania v pevnej sieti a sadzieb za ukončenie hlasového volania v mobilnej sieti, čo posilní rozvoj vnútorného trhu a výrazne obmedzí prekážky obchodu medzi členskými štátmi v rámci Únie. Okrem toho národné regulačné orgány už nebudú zodpovedné za reguláciu sadzieb za služby ukončenia volania, keďže regulácia týchto sadzieb bude prebiehať na úrovni Únie, a takisto sa od nich už nebude vyžadovať vytváranie nákladových modelov na výpočet efektívnych sadzieb, ani ich pravidelná aktualizácia, a delegovaný akt tak výrazne zníži ich administratívne zaťaženie. 
            
            
               Všeobecný kontext delegovaného aktu
            
            
               Sadzby za ukončenie volania v mobilnej sieti a sadzby za ukončenie volania v pevnej sieti sa v rámci Únie regulujú už približne 20 rokov. Komisia do svojho odporúčania z roku 2003, v ktorom je uvedený zoznam trhov podliehajúcich regulácii ex ante, zahrnula trhy so službami ukončenia volania v pevných a mobilných sieťach
                  2
                („odporúčanie o relevantných trhoch“). V následných odporúčaniach o relevantných trhoch prijatých v rokoch 2007
                  3
                a 2014
                  4
                Komisia odporučila národným regulačným orgánom, aby pokračovali v regulácii týchto trhov. Je však potrebné poznamenať, že v novom odporúčaní o relevantných trhoch, ktoré sa prijíma súčasne s týmto nariadením do decembra 2020, nebudú trhy so službami ukončenia volania zaradené do zoznamu trhov podliehajúcich regulácii ex ante, keďže uplatňovanie sadzieb za ukončenie hlasového volania platných v celej Únii, ako sa stanovuje v tomto nariadení, obmedzí schopnosť prevádzkovateľov mobilných a pevných sietí stanovovať neprimerané sadzby za ukončenie volania. Z tohto dôvodu nebudú trhy so službami ukončenia volania už viac spĺňať test troch kritérií na úrovni Únie.
            
            
               V roku 2009 Komisia prijala odporúčanie o regulačnom zaobchádzaní s prepojovacími poplatkami v pevných a mobilných telefónnych sieťach v Únii (Odporúčanie týkajúce sa prepojovacích poplatkov)
                  5
               . Cieľom odporúčania týkajúceho sa prepojovacích poplatkov bolo zabezpečiť harmonizované uplatňovanie povinnosti kontroly cien stanovenej v článku 13 prístupovej smernice
                  6
               . V odporúčaní týkajúcom sa prepojovacích poplatkov sa uvádza spoločná metodika na výpočet nákladovo orientovaných sadzieb za ukončenie volania, ktorá umožňovala len pokrytie nákladov vynaložených efektívnym prevádzkovateľom (tzv. model vzostupných dlhodobých prírastkových nákladov, BU-LRIC
                  7
               ). V hodnotiacej správe
                  8
                o odporúčaní týkajúcom sa prepojovacích poplatkov uverejnenej v roku 2018 sa dospelo k záveru, že v rámci Únie naďalej pretrvávajú rozdiely v úrovni sadzieb za ukončenie volania, ako aj to, že tieto rozdiely škodia posilňovaniu vnútorného trhu, narúšajú hospodársku súťaž a zhoršujú predvídateľnosť regulácie a právnu istotu v rámci Únie.
            
            
               2.KONZULTÁCIE PRED PRIJATÍM AKTU
            
            
               
                     9
                  Otvorená verejná konzultácia 
            
            
               V článku 75 kódexu sa stanovuje, že jednotné maximálne sadzby za ukončenie volania sa uložia „každému poskytovateľovi služieb ukončenia hlasového volania v mobilných alebo pevných sieťach“ v Únii, a v príslušnej prílohe sa stanovujú zásady, kritériá a parametre, ktoré má Komisia pri ich stanovovaní vykonávať. Niektoré aspekty uplatňovania jednotných maximálnych sadzieb za ukončenie hlasového volania platných v celej Únii sa však ponechali na delegovaný akt, a to napríklad presné vymedzenie služieb, na ktoré sa uplatňuje, alebo využitie prechodného obdobia, aby sa v prípade potreby umožnili úpravy v členských štátoch na základe sadzieb stanovených v minulosti.
            
            
               V rámci konzultácie sa získali stanoviská poskytovateľov elektronických komunikačných sietí a služieb, národných regulačných orgánov, Orgánu európskych regulátorov pre elektronické komunikácie (ďalej len „BEREC“) a iných zainteresovaných strán, ako sú orgány štátnej správy a priemyselné združenia, spotrebiteľské organizácie, združenia odborníkov (tzv. think-tanky), akademickí pracovníci, advokátske kancelárie, konzultačné spoločnosti a občania. 
            
            
               Konzultácia prebiehala 12 týždňov, od 26. júla do 8. novembra 2019 prostredníctvom dotazníka dostupného na portáli Európskej komisie pre verejné konzultácie. Cieľom konzultácie bolo získať spätnú väzbu a názory, pokiaľ ide o aspekty uplatňovania jednotnej maximálnej sadzby za ukončenie hlasového volania platnej v celej Únii, s cieľom zabezpečiť, aby bolo dané uplatňovanie jednotné, predvídateľné, účinné a transparentné. Konzultácia zahŕňala technické otázky adresované najmä zainteresovaným stranám s významnými skúsenosťami na trhu, ako sú národné regulačné orgány, orgán BEREC, priemyselné združenia, spotrebiteľské organizácie a prevádzkovatelia. Zahŕňala aj ďalšie otázky týkajúce sa uplatňovania sadzieb, napríklad potrebu prechodného obdobia v rôznych členských štátoch, potrebu necenových záväzkov alebo otázku, ako najlepšie časom dosiahnuť nákladovo efektívne jednotné maximálne sadzby za ukončenie hlasového volania platné v celej Únii.
            
            
               Na konzultácii sa zúčastnilo 68 respondentov vrátane 32 spoločností (väčšinou prevádzkovateľov), šesť záujmových združení, 19 občanov EÚ, jeden občan z krajiny mimo EÚ, deväť orgánov verejnej správy (národné regulačné orgány, ministerstvá a orgán BEREC) a jedna mimovládna organizácia. Odpovede poskytlo 22 členských štátov. Na dotazník odpovedali tri spoločnosti mimo Európskeho hospodárskeho priestoru (EHP). Niektorých respondentov registrovaných v EÚ momentálne kontrolujú akcionári z krajín mimo EÚ. Niektoré odpovede poskytli dcérske spoločnosti rovnakej hospodárskej skupiny. 
            
            
               Konzultácia s členskými štátmi (expertná skupina) 
            
            
               Neformálna expertná skupina pre sadzby EÚ za ukončenie hlasového volania bola zriadená 6. novembra 2019 s cieľom pomôcť Komisii s prípravou delegovaného aktu, ktorým sa stanovujú jednotné maximálne sadzby za ukončenie hlasového volania platné v celej Únii. Prvé zasadnutie expertnej skupiny, ktorú tvorili zástupcovia národných regulačných orgánov, sa uskutočnilo 10. februára 2020 v Bruseli.
                  10
                Zastúpené boli tieto členské štáty: Belgicko, Bulharsko, Cyprus, Česko, Fínsko, Francúzsko, Holandsko, Chorvátsko, Írsko, Litva, Maďarsko, Malta, Poľsko, Portugalsko, Rakúsko, Rumunsko, Slovinsko, Švédsko a Taliansko. Na zasadnutí sa diskutovalo o týchto témach: vymedzenie služieb ukončenia volania, hybridné služby, „zostupová dráha“ a prechodné obdobie, volania z čísel tretích krajín a necenové záväzky. Po zasadnutí predložilo 18 členov písomnú odpoveď na zoznam otázok, ktorý im bol odoslaný po zasadnutí. 
            
            
               Druhé zasadnutie expertnej skupiny sa uskutočnilo prostredníctvom videokonferencie 11. septembra 2020.
                  11
                Zastúpené boli tieto členské štáty: Belgicko, Bulharsko, Cyprus, Česko, Dánsko, Fínsko. Francúzsko, Grécko, Chorvátsko, Írsko, Litva, Lotyšsko, Luxembursko, Maďarsko, Malta, Nemecko, Poľsko, Portugalsko, Rakúsko, Rumunsko, Slovensko, Slovinsko, Španielsko, Švédsko a Taliansko. Skupina diskutovala o návrhu delegovaného aktu a o sprievodnom pracovnom dokumente útvarov Komisie, ktoré sprístupnili útvary Komisie, a najmä o týchto aspektoch: zahrnutie pridružených zariadení do definície služieb ukončenia volania, zaobchádzanie s volaniami na iné ako mobilné negeografické čísla, kritériá na zahrnutie volaní z čísel tretích krajín do rozsahu pôsobnosti delegovaného aktu a uplatňovanie jednotných maximálnych sadzieb za ukončenie hlasového volania v pevnej a v mobilnej sieti platných v celej Únii. Po zasadnutí predložilo 12 členov písomný príspevok, v ktorom zhrnuli alebo rozšírili spätnú väzbu poskytnutú na zasadnutí.
            
            
               Revidované návrhy delegovaného aktu a pracovného dokumentu útvarov Komisie boli sprístupnené expertnej skupine 11. novembra 2020. Niekoľko členov predložilo do 18. novembra pripomienky a expertná skupina bola informovaná o konečných návrhoch 7. decembra 2020.
            
         
         
            
               Stanovisko orgánu BEREC
            
            
               Orgán BEREC vydal 15. októbra 2020 svoje stanovisko k návrhu delegovaného aktu (predloženého 29. júla 2020 spolu so sprievodným dokumentom útvarov Komisie).
            
            
               Orgán BEREC súhlasil s navrhovanou definíciou služieb ukončenia volania na základe volaného čísla a navrhol, že v delegovanom akte by sa malo objasniť, že označenie „volania prichádzajúce z Únie a ukončené v Únii“ by sa malo vzťahovať na volania z čísel v národných číslovacích plánoch členských štátov alebo na takéto čísla, a nie na fyzickú polohu volajúcej alebo volanej strany. 
            
            
               Orgán BEREC sa domnieva, že ak by Komisia vo vymedzení služieb ukončenia volania zachovala pridružené zariadenia, ktoré neboli explicitne zahrnuté v nákladovom modeli, mala by zabezpečiť, aby sa ich náklady pokryli pridaním bezpečnostnej prirážky k výsledkom nákladového modelu s cieľom zabezpečiť návratnosť nákladov. 
            
            
               V súvislosti so zahrnutím iných ako mobilných negeografických čísel do rozsahu pôsobnosti delegovaného aktu, orgán BEREC zistil, že také zahrnutie nebolo odôvodnené, keďže volania do väčšiny týchto číselných množín, a najmä pokiaľ ide o služby s pridanou hodnotou, nemajú charakter „monopolu na ukončenie volania“, a regulácia sadzieb by preto nebola opodstatnená. Pokiaľ ide o určité iné negeografické čísla, ako sú čísla určené na prenosné služby v pevnej sieti alebo na prístup k záchranným službám, orgán BEREC súhlasil, že regulácia ceny stále môže byť odôvodnená.
            
            
               Orgán BEREC súhlasil s úrovňou jednotných maximálnych sadzieb za ukončenie volania platných v celej Únii, ako aj s navrhovaným mechanizmom ich uplatňovania („zostupová dráha“ pre mobilné siete, prechodné obdobie pre pevné siete).
            
            
               Orgán BEREC takisto podporil ustanovenie, ktorým sa všetky hovory prichádzajúce z tretích krajín so sadzbami rovnocennými so sadzbami za ukončenie volania platnými v celej Únii zahrnú do rozsahu pôsobnosti delegovaného aktu, hoci upozornil na problémy s ich uplatňovaním, ktoré by mohli vážne narušiť plošnú uplatniteľnosť tohto článku, ako je napríklad poskytnutie overiteľných informácií o sadzbách za ukončenie volania platných v tretích krajinách. 
            
            
               Nakoniec orgán BEREC zdôraznil, že necenové prostriedky nápravy sú stále nevyhnutné na zabezpečenie efektívnej hospodárskej súťaže v rámci sekundárnych trhov k trhom so službami ukončenia volania a že je nevyhnutné, aby Komisia pred tým, než delegovaný akt nadobudne účinnosť, zvážila najnovšie známe sadzby pre všetky členské štáty.
            
            
               V článku 75 kódexu sa stanovuje, že Komisia musí v čo najväčšej miere zohľadniť stanovisko orgánu BEREC.
            
            
               Spätná väzba cez portál „Vyjadrite svoj názor!“
            
            
               Zainteresované strany boli vyzvané, aby v období od 25. augusta do 22. septembra 2020 poskytli spätnú väzbu k návrhu delegovaného aktu uverejneného na portáli Komisie s názvom „Vyjadrite svoj názor!“. Prijatých bolo 49 pripomienok: 29 od prevádzkovateľov, 12 od priemyselných združení, dve od národných regulačných orgánov (UKE, NMHH), jedna od nemeckého spolkového ministerstva hospodárstva a energetiky a päť od občanov (anonymne). Niektoré podniky predložili viac ako jednu odpoveď (napr. O2 CZ a O2 SK). Všetky odpovede sú verejné.
                  12
               
            
            
               Veľkí prevádzkovatelia všeobecne žiadajú vyššie sadzby a dlhšie „zostupové dráhy“, niektorí kritizujú základný nákladový model a poukazujú na nepriaznivé investičné prostredie a hospodárske následky pandémie ochorenia COVID-19. Alternatívni prevádzkovatelia a prevádzkovatelia mobilných virtuálnych sietí výrazne podporujú navrhované sadzby. Prevádzkovatelia pevných sietí, najmä v členských štátoch s vysokými sadzbami za ukončenie volania v pevnej sieti, žiadali vyššie sadzby za ukončenie volania v pevnej sieti. Maďarský národný regulačný orgán vo všeobecnosti podporuje návrh delegovaného aktu, ale požaduje isté objasnenia, zatiaľ čo poľský národný regulačný orgán zdôrazňuje najmä potrebu dlhšieho obdobia na prispôsobenie sa. Nemecké spolkové ministerstvo hospodárstva a energetiky v súvislosti so situáciou spôsobenou ochorením COVID-19, žiada o preskúmanie nákladového modelu a o dlhšie obdobie na jeho zavedenie.
            
            
               Konzultácia o nákladovom modeli
            
            
               S prihliadnutím na osobitnú charakteristiku trhov so službami ukončenia volania, sa v kódexe vyžaduje, aby sa náklady na služby ukončenia volania vypočítali na základe metodiky budúcich dlhodobých prírastkových nákladov (ďalej len „LRIC“). Modely LRIC zahŕňajú len tie náklady spôsobené poskytovaním vymedzeného prírastku. Prístup prírastkových nákladov priraďuje iba efektívne vynaložené náklady, ktoré by nevznikli, keby sa služba zahrnutá v prírastku viac neposkytovala (t. j. náklady, ktorým bolo možné predísť), a podporuje tak efektívnu výrobu a spotrebu a na minimum obmedzuje možné narušenie hospodárskej súťaže. 
            
            
               S cieľom posúdiť náklady na poskytovanie veľkoobchodných služieb ukončovania volania v Únii na účely delegovaného aktu a v súlade s požiadavkami stanovenými konkrétne v prílohe III ku kódexu, útvary Komisie objednali od externého poradcu dve nezávislé štúdie nákladov: jednu pre mobilné
                  13
                a jednu pre pevné
                  14
                siete. Cieľom bolo vytvoriť dva samostatné nákladové modely, ktoré odhadnú veľkoobchodné náklady na poskytovanie služieb ukončovania volania v mobilných a pevných sieťach. 
            
            
               Nákladový model pre mobilné siete bol vyvíjaný od polovice marca 2018 do polovice júla 2019 a nákladový model pre pevné siete od septembra 2018 do novembra 2019. Štúdie vytvorili 28 modelov s podobnou štruktúrou založených podľa relevantnosti na vstupných údajoch špecifických pre danú krajinu, ktoré čo najviac uľahčili odhad príslušných veľkoobchodných nákladov pre mobilné/pevné siete v každej krajine, pre ktorú boli vyvinuté.
                  15
                Modely sa, ak je to relevantné, zakladajú na vstupných údajoch špecifických pre danú krajinu a ak to relevantné nie je, sú založené na priemerných/bežných hodnotách v rámci EÚ/EHP. Nákladový model pre mobilné siete bol uverejnený 24. júla 2019 a nákladový model pre pevné siete bol uverejnený 26. novembra 2019.
            
            
               O nákladových modeloch sa uskutočnili rozsiahli konzultácie s národnými regulačnými orgánmi, prevádzkovateľmi a inými zainteresovanými stranami. Zahŕňali semináre a konzultácie organizované počas celého obdobia tohto procesu. Konzultácie prebiehali aj so zainteresovanými stranami, a to pokiaľ išlo o štruktúru a obsah samotnej činnosti zberu údajov a pre oba projekty bol zriadený riadiaci výbor zložený z expertov z národných regulačných orgánov, ktorý sa pravidelne stretával s útvarmi Komisie a poradcom.
                  16
               
            
            
               3.PRÁVNE PRVKY DELEGOVANÉHO AKTU
            
            
               Vhodný nástroj
            
            
               S ohľadom na cieľ delegovaného aktu stanoviť jednotnú maximálnu sadzbu za ukončenie hlasového volania v mobilnej sieti platnú v celej Únii a jednotnú maximálnu sadzbu za ukončenie hlasového volania v pevnej sieti platnú v celej Únii pre každého poskytovateľa služieb ukončenia hlasového volania v mobilných alebo pevných sieťach, je najvhodnejším nástrojom delegované nariadenie, ktoré sa bude uplatňovať priamo na poskytovateľov služieb ukončenia hlasového volania v mobilných alebo pevných sieťach. Takýto nástroj by takisto mohol zabrániť zbytočnému zdržaniu pri vykonávaní delegovaného aktu, ktoré môže vzniknúť v prípade oneskoreného prijatia transpozičných opatrení.
            
         
         
            
               Zhrnutie 
            
            
               Delegované nariadenie zahŕňa tieto hlavné prvky.
            
            
               Uvádza sa v ňom vymedzenie služby ukončenia hlasového volania z mobilnej a služby ukončenia hlasového volania z pevnej siete, pričom ústredným prvkom služby ukončenia volania je volané číslo, konkrétne číslo v národných číslovacích plánoch zodpovedajúce kódom krajín E.164 pre zemepisné oblasti patriace do územia Únie. Volané číslo je takisto prvkom, na základe ktorého sa určí, či je daná služba ukončenia volania z pevnej siete (pre volania ukončené na geografických alebo negeografických číslach, ktoré sú iné ako čísla služieb mobilných sietí, a správajú sa ako „tradičné“ služby ukončenia volania, ak existuje monopol na ukončenie volania, t. j. prenosné čísla v pevnej sieti a čísla na záchranné služby), alebo či je služba z mobilnej siete (pre volania ukončené na mobilných číslach). Služby ukončenia volania zahŕňajú služby poskytované prostredníctvom akejkoľvek technológie používanej na ukončenie volaní poskytovateľom ukončenia volania, pričom sa vyžaduje, aby tento poskytovateľ mal právnu a technickú kontrolu nad číslom a bol prepojený aspoň s jednou sieťou okrem svojej vlastnej siete. Tieto služby nezahŕňajú pridružené zariadenia okrem prepojovacích portov. Komunikácia M2M nie je vo vymedzení zahrnutá, keďže služby poskytované prostredníctvom číselných množín špecifických pre komunikáciu M2M sa nepoužívajú na interpersonálnu komunikáciu, čo je podmienka, ktorá by mala byť splnená, aby táto komunikácia mohla patriť do rozsahu pôsobnosti tohto nariadenia, ale používajú sa na komunikáciu medzi strojmi. 
            
            
               Sadzby stanovené v tomto nariadení sa uplatňujú na volania z čísel Únie a ukončené na takých číslach, t. j. číslach zahrnutých v národných číslovacích plánoch zodpovedajúcich kódom krajín E.164 pre zemepisné oblasti patriace do územia Únie. Sadzby sa neuplatňujú na volania z čísel tretích krajín (čísla iné ako čísla Únie), pokiaľ tieto volania neprichádzajú i) od poskytovateľov služieb ukončenia volania z tretích krajín, čo platí pre volania z čísel Únie a volania ukončené v rámci jej sadzieb za ukončenie volania v sieti, ktoré sú rovnaké alebo nižšie ako maximálne sadzby za ukončenie volania (z mobilnej a/alebo pevnej siete) stanovené v delegovanom akte, alebo ii) z čísla zahrnutého v národných číslovacích plánoch tretej krajiny uvedenej v prílohe k tomuto nariadeniu, v ktorej sú sadzby za ukončenie volania stanovené na základe zásad nákladového modelu a sú rovnocenné so sadzbami stanovenými v článku 75 kódexu a v prílohe III ku kódexu. 
            
            
               Konečná nákladovo efektívna sadzba za ukončenie hlasového volania je založená na výsledku nákladových modelov vyvinutých poradcom pri dodržaní zásad, kritérií a parametrov stanovených v článku 75 kódexu a v prílohe III ku kódexu, pričom sa za referenčnú hodnotu považuje krajina s najvyššími nákladmi podľa výsledkov z nákladového modelu, ako aj bezpečnostná prirážka, ktorá umožní návratnosť nákladov vo všetkých členských štátoch. Konečné nákladovo efektívne sadzby sú 0,2 EUR/min pre jednotnú maximálnu sadzbu za ukončenie hlasového volania v mobilnej sieti platnú v celej Únii a 0,07 EUR/min pre jednotnú maximálnu sadzbu za ukončenie hlasového volania v pevnej sieti platnú v celej Únii.
            
            
               Keďže súčasné sadzby za ukončenie hlasového volania v mobilnej sieti sú v priemere výrazne vyššie, ako je nákladovo efektívna sadzba, v tomto nariadení je zahrnutá trojročná „zostupová dráha“, ktorá uľahčí bezproblémové uplatňovanie nákladovo efektívnej sadzby a počas ktorej poskytovatelia z členských štátov podliehajúci tomuto postupnému znižovaniu môžu uplatňovať iné sadzby, ako je jednotná maximálna sadzba za ukončenie volania v mobilnej sieti platná v celej Únii. Počas obdobia „zostupovej dráhy“ budú maximálne sadzby za ukončenie hlasového volania v mobilnej sieti 0,7 EUR v roku 2021, 0,55 EUR v roku 2022, 0,4 EUR v roku 2023, a v roku 2024 a ďalších rokoch sa dosiahne jednotná maximálna sadzba za ukončenie hlasového volania v mobilnej sieti platná v celej Únii vo výške 0,2 EUR. 
            
            
               V niektorých členských štátoch sú v dôsledku „zostupovej dráhy“ súčasné regulované maximálne sadzby za ukončenie hlasového volania v mobilnej sieti nižšie ako sadzby za ukončenie hlasového volania v mobilnej sieti stanovené na rok 2021, 2022 a 2023 a ich sadzby sú blízko jednotnej maximálnej sadzby za ukončenie volania v mobilnej sieti platnej v celej Únii. S cieľom zabrániť potenciálnym navýšeniam maloobchodných cien v uvedených členských štátoch, ktoré by vyplývali z dočasného zvýšenia regulovaných sadzieb za ukončenie volania v mobilnej sieti, by malo byť možné, aby sa v týchto členských štátoch aj naďalej mohli uplatňovať súčasné regulované sadzby za ukončenie hlasového volania v mobilnej sieti, a to až do roku, v ktorom bude maximálna sadzba za ukončenie volania v mobilnej sieti stanovená týmto nariadením za daný rok rovnaká alebo nižšia ako súčasné sadzby za ukončenie volania v mobilnej sieti v týchto členských štátoch za daný rok, s výnimkou Cypru, kde sa v súčasnosti uplatňuje sadzba vo výške 0,17 EUR. Sadzba za ukončenie hlasového volania v mobilnej sieti na Cypre sa môže zvýšiť zo súčasnej hodnoty 0,17 EUR na konečnú efektívnu sadzbu vo výške 0,2 EUR, a to už od začiatku uplatňovania tohto nariadenia v roku 2021. 
            
            
               To znamená, že v roku 2021 zostanú maximálne sadzby za ukončenie hlasového volania v mobilnej sieti na svojej súčasnej úrovni (na porovnanie vyjadrené v eurách) v týchto krajinách: Švédsko (0,207 EUR), Portugalsko (0,36 EUR), Malta (0,4045 EUR), Írsko (0,43 EUR), Maďarsko (0,474 EUR), Dánsko (0,517 EUR), Holandsko (0,581 EUR), Chorvátsko (0,596 EUR), Grécko (0,622 EUR), Španielsko (0,64 EUR) a Taliansko (0,67 EUR). V nasledujúcich rokoch (2022 – 2023) sa v týchto členských štátoch začne uplatňovať sadzba v rámci „zostupovej dráhy“, a to vtedy, keď sa dosiahne rovnaká alebo nižšia úroveň, ako je úroveň súčasných sadzieb za ukončenie volania v mobilnej sieti v týchto členských štátoch. Od roku 2024 sa bude vo všetkých členských štátoch uplatňovať jednotná maximálna sadzba za ukončenie volania v mobilnej sieti platná v celej Únii vo výške 0,2 EUR. 
            
            
               Pokiaľ ide o sadzby za ukončenie hlasového volania v pevnej sieti, „zostupová dráha“ sa v tomto nariadení nestanovuje vzhľadom na to, že súčasné priemerné regulované sadzby za ukončenie volania v pevnej sieti sú takmer rovnaké ako je konečná nákladovo efektívna sadzba (okrem Poľska a Fínska, kde sa tieto sadzby výraznejšie odchyľujú). Namiesto toho je v nariadení vzhľadom na značné rozdiely medzi súčasnými sadzbami za ukončenie volania v pevnej sieti a konečnou nákladovo efektívnou sadzbou zahrnuté prechodné obdobie počas roku 2021. Prechodné obdobie umožňuje postupné prispôsobenie sa jednotnej maximálnej sadzbe za ukončenie hlasového volania v pevnej sieti platnej v celej Únii. 
            
            
               Poskytnutie prechodného obdobia je odôvodnené, ak sú súčasné sadzby za ukončenie hlasového volania v pevnej sieti výrazne vyššie ako je jednotná maximálna sadzba za ukončenie hlasového volania v pevnej sieti platná v celej Únii. Vo všetkých členských štátoch s výnimkou dvoch, v ktorých sú súčasné sadzby za ukončenie hlasového volania v pevnej sieti vyššie ako 0,0875 EUR (jednotná maximálna sadzba za ukončenie hlasového volania v pevnej sieti platná v celej Únii plus 25 %), by mala byť maximálna sadzba za ukončenie hlasového volania v roku 2021 rovnaká, ako sú ich súčasné sadzby znížené o 20 %. V Poľsku a vo Fínsku, ktoré doposiaľ nedodržiavali zásady stanovené v odporúčaní Komisie 2009/396/ES
                  17
                a v súčasnosti majú veľmi vysoké sadzby za ukončenie volania v pevnej sieti, by pokles o 20 % nebol dostatočným krokom k dosiahnutiu jednotnej maximálnej sadzby za ukončenie hlasového volania v pevnej sieti platnej v celej Únii. Ich sadzbou počas prechodného obdobia by preto mala byť sadzba členského štátu s najvyššou sadzbou počas prechodného obdobia, s výnimkou týchto dvoch členských štátov. Výsledné sadzby počas prechodného obdobia (na porovnanie vyjadrené v eurách) sú: Belgicko (0,093 EUR), Česko (0,099 EUR), Fínsko (0,111 EUR), Holandsko (0,111 EUR), Chorvátsko (0,075 EUR), Litva (0,072 EUR), Lotyšsko (0,076 EUR), Luxembursko (0,110 EUR), Poľsko (0,111 EUR), Rakúsko (0,089 EUR), Rumunsko (0,078 EUR) a Slovensko (0,078 EUR).
            
            
               V členských štátoch, v ktorých by zníženie sadzieb o 20 % viedlo k sadzbe, ktorej výška je rovnaká alebo nižšia ako nákladovo efektívna konečná sadzba vo výške 0,07 EUR, nie je potrebná prechodná sadzba. Sadzby v tých členských štátoch by preto mali byť v roku 2021 na úrovni jednotnej maximálnej sadzby za ukončenie hlasového volania v pevnej sieti platnej v celej Únii.
                  18
               
            
            
               Toto nariadenie sa vzťahuje len na cenovú povinnosť uloženú poskytovateľom služieb ukončenia hlasového volania. Necenové záväzky uložené národnými regulačnými orgánmi pri regulovaní trhov na svojom území sú mimo rozsahu pôsobnosti tohto nariadenia. 
            
            
               DELEGOVANÉ NARIADENIE KOMISIE (EÚ) …/…
            
            
               z 18. 12. 2020,
            
            
               ktorým sa dopĺňa smernica Európskeho parlamentu a Rady (EÚ) 2018/1972 stanovením jednotnej maximálnej sadzby za ukončenie hlasového volania v mobilnej sieti platnej v celej Únii a jednotnej maximálnej sadzby za ukončenie hlasového volania v pevnej sieti platnej v celej Únii
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií
                  19
               , a najmä na jej článok 75 ods. 1,
            
            
               keďže:
            
         
         
            
               (1)Podľa článku 75 ods. 1 smernice (EÚ) 2018/1972 má Komisia prostredníctvom delegovaného aktu stanoviť jednotnú maximálnu sadzbu za ukončenie hlasového volania v mobilnej sieti platnú v celej Únii, ako aj jednotnú maximálnu sadzbu za ukončenie hlasového volania v pevnej sieti platnú v celej Únii s cieľom znížiť regulačné zaťaženie pri konzistentnom riešení problémov hospodárskej súťaže týkajúcich sa veľkoobchodných služieb ukončenia hlasového volania v celej Únii. Zásady, kritériá a parametre, ktoré by mala Komisia pri prijímaní delegovaného aktu dodržať, sú stanovené v prílohe III k uvedenej smernici.
            
            
               (2)Týmto nariadením nie sú dotknuté právomoci národných regulačných orgánov vymedzovať relevantné trhy primerané vnútroštátnym okolnostiam, vykonávať test troch kritérií a ukladať iné prostriedky nápravy, ako je regulácia cien v súlade s článkom 64 ods. 3 a článkami 67 a 68 kódexu. V dôsledku toho necenové záväzky v súčasnosti uložené národnými regulačnými orgánmi prevádzkovateľom s významným vplyvom na trhu v súvislosti so službami za ukončenie volania v pevných alebo mobilných sieťach, nebudú ovplyvnené nadobudnutím účinnosti tohto nariadenia a budú teda naďalej platné, až kým nebudú prehodnotené v súlade s pravidlami Únie a vnútroštátnymi pravidlami.
            
            
               (3)Regulačné postupy ukazujú, že číslo, na ktorom bolo volanie v mobilnej alebo pevnej sieti ukončené, zohráva kľúčovú úlohu pri nahraditeľnosti dopytu a dynamike hospodárskej súťaže, pokiaľ ide o ukončenie hlasového volania, a preto je hlavným prvkom, z ktorého vyplýva monopol na ukončenie volania, čo odôvodňuje potrebu regulácie. Hlavným kritériom používaným na vymedzenie služieb ukončenia volania by preto mali byť číselné množiny, a teda to, či bolo volanie doručené na mobilné číslo v prípade služby ukončenia hlasového volania v mobilnej sieti, alebo na iné typy čísel, ako sú geografické čísla a určité negeografické čísla v prípade služieb ukončenia hlasového volania v pevnej sieti.
            
            
               (4)Služby ukončenia volania by mali zahŕňať služby poskytované akoukoľvek technológiou používanou na ukončenie hlasového volania poskytovateľom ukončenia volania, a to napríklad v sieti 2G, 3G, 4G alebo 5G, a/alebo cez bezdrôtovú miestnu počítačovú sieť alebo akýkoľvek druh pevnej siete bez ohľadu na pôvod volania.
            
            
               (5)Ktorákoľvek služba ukončenia volania v mobilnej alebo pevnej sieti zahŕňa sieť prevádzkovateľa ukončenia volania, ktorá sa prepája aspoň s jednou sieťou okrem jeho vlastnej siete. Za poskytovateľov služieb ukončenia volania by sa preto mali považovať tí, ktorí majú technickú kontrolu a vymáhateľné právo používať volané číslo a presmerovať volanie na príjemcu.
            
            
               (6)Služba ukončenia volania by nemala zahŕňať pridružené zariadenia, ktoré by mohli vyžadovať istí prevádzkovatelia alebo by v niektorých členských štátoch mohli byť vyžadované na poskytnutie služieb ukončenia volania. Prepojovacie porty, ktoré sú však v súčasnosti regulované v mnohých členských štátoch, sú základnými prvkami služieb ukončenia volania každého prevádzkovateľa, keďže je z dôvodu zvýšenej prevádzky potrebná zvýšená kapacita prepojenia, a preto by sa tieto porty mali zahrnúť do vymedzenia služieb ukončenia volania. Poskytovateľ služieb ukončenia hlasového volania by nemal za službu ukončenia volania využitú v plnom rozsahu používateľom v jeho sieti účtovať iné náklady, ako sú relevantné sadzby stanovené týmto nariadením.
            
            
               (7)Služby ukončenia hlasového volania pre volania na určité negeografické čísla, ako sú čísla, ktoré sa používajú pri službách so zvýšenou tarifou, bezplatné služby a služby so zdieľanými nákladmi (známe aj ako „služby s pridanou hodnotou“) sa nesprávajú ako „tradičné“ služby ukončenia volania tam, kde je monopol prevádzkovateľov, ktorí ukončujú volania. Poskytovatelia takých služieb majú istú vyjednávaciu pozíciu a sú schopní vyjednať sadzbu za ukončenie volania ako súčasť dohody o rozdelení zisku. Poskytovatelia ukončenia volania teda pri stanovovaní sadzieb za ukončenie volania na týchto negeografických číslach čelia obmedzeniam, na rozdiel od stanovovania sadzieb za ukončenie volania na geografických alebo mobilných číslach. Ukončenie volaní na takých číslach by teda malo byť vyňaté z rozsahu pôsobnosti tohto nariadenia. Číselné množiny špecifické pre komunikáciu M2M nie sú vo väčšine prípadov používané na poskytovanie interpersonálnej komunikácie, keďže ide o prenos údajov a nie o prenos hlasu, a preto by nemali byť zahrnuté v rozsahu pôsobnosti tohto nariadenia, ktoré sa obmedzuje na hlasovú komunikáciu. 
            
            
               (8)Služby ukončenia volania v prípade volaní na iné druhy negeografických čísel, ako sú čísla používané na prenosné služby v pevnej sieti a na prístup k záchranným službám, spĺňajú charakteristiky monopolu na ukončenie volania a poskytujú sa prostredníctvom pevnej infraštruktúry. Mali by preto patriť do rozsahu pôsobnosti tohto nariadenia a mali by sa považovať za služby ukončenia hlasového volania v pevnej sieti. 
            
            
               (9)Niektoré hlasové služby poskytované prevádzkovateľmi nemožno klasifikovať ako čisto mobilné ani čisto pevné služby, možno ich však označiť za hybridné služby. Služby v „zóne bydliska“ sú príkladom hybridných služieb, pri ktorých sú volania zvyčajne doručené na číslo pevnej siete prostredníctvom mobilnej siete. V súlade s vymedzením služieb ukončenia hlasového volania, pri ktorých je volané číslo rozhodujúcim kritériom, by mali byť uvedené hybridné služby v závislosti od volaného čísla považované za služby ukončovania volania v mobilnej alebo pevnej sieti.
            
            
               (10)Regulované sadzby za služby ukončenia hlasového volania by sa mali uplatňovať na volania prichádzajúce z čísel zahrnutých v národných číslovacích plánoch a ukončené na takých číslach, ktoré zodpovedajú kódom krajín E.164 pre zemepisné oblasti patriace na územie Únie (čísla Únie). Čísla tretích krajín sú všetky čísla okrem čísel Únie. Zahrnutie volaní prichádzajúcich z čísel tretích krajín, ktoré sú ukončené na číslach Únie, v prípade, že prevádzkovatelia z tretích krajín účtujú za ukončenie volania sadzby, ktoré sú vyššie ako sú jednotné maximálne sadzby za ukončenie hlasového volania platné v celej Únii, alebo ak nie sú také sadzby za ukončenia volania regulované podľa zásad nákladovej efektívnosti, ktoré sú rovnaké ako zásady stanovené v článku 75 kódexu a prílohe III ku kódexu, by predstavovalo riziko ohrozenia cieľov tohto nariadenia, najmä cieľov týkajúcich sa zabezpečenia integrácie vnútorného trhu.
            
            
               (11)Kombinácia nízkych regulovaných sadzieb za ukončenie volaní z čísel tretích krajín a ukončených na číslach Únie s vysokými a nákladovo neefektívnymi sadzbami za ukončenie volaní na čísla tretích krajín by pravdepodobne mala za následok vyššie sadzby za ukončenie volaní prichádzajúcich z čísel Únie a ukončených na číslach tretích krajín, čo by malo negatívny vplyv na maloobchodné tarify v Únii a na štruktúru nákladov prevádzkovateľov Únie. Rôzne stupne vystavenia prevádzkovateľov Únie volaniam ukončeným uvedenými prevádzkovateľmi z tretích krajín, ktorí účtujú vysoké a nákladovo neefektívne sadzby za ukončenie volania, by viedli k nerovnováhe v štruktúrach nákladov prevádzkovateľov Únie, a to kvôli faktorom, ktoré samotní prevádzkovatelia nemôžu ovplyvniť. Toto by pravdepodobne zabránilo vzniku celoeurópskych maloobchodných ponúk, ktoré by zahŕňali volania na určité čísla tretích krajín, a to z dôvodu vyšších sadzieb za ukončenie volaní do tých krajín, čo by mohlo mať negatívny vplyv na zákazníkov, a najmä na podniky v Únii. Okrem toho by to narušilo hospodársku súťaž, keďže neprimeraný vplyv vystavenia vysokým sadzbám za ukončenie volaní na číslach tretích krajín by mal za následok rôzne podmienky hospodárskej súťaže, ktorým by čelili rôzni prevádzkovatelia v Únii, čo by takisto v konečnom dôsledku narušilo investičnú schopnosť a investičné stimuly v Únii (investície do prevádzkovateľov, ako aj investície zo strany prevádzkovateľov). Všetky tieto vplyvy by boli jasne v rozpore s cieľmi tohto nariadenia, ktorými sú podpora integrácie jednotného trhu prostredníctvom odstraňovania narušení hospodárskej súťaže medzi prevádzkovateľmi, ktoré vznikajú z dôvodu sadzieb za ukončenie volaní účtovaných vysoko nad úrovňou nákladov.
            
            
               (12)S cieľom uplatňovať jednotné maximálne sadzby za ukončenie hlasového volania platné v celej Únii otvoreným, transparentným a nediskriminačným spôsobom, a obmedziť mieru vylúčenia volaní prichádzajúcich z čísel tretích krajín na úroveň, ktorá je nevyhnutná na zabezpečenie dosiahnutia cieľov vnútorného trhu a s cieľom zabezpečiť proporcionalitu, by sa mali sadzby stanovené v tomto nariadení uplatňovať na volania prichádzajúce z čísel tretích krajín, ktoré sú ukončené na číslach Únie, a to ak sú sadzby za ukončenie volania uplatnené poskytovateľmi služieb ukončenia volania z tretích strán na volania z čísel Únie rovnaké alebo nižšie, ako je úroveň maximálnych sadzieb za ukončenie hlasového volania stanovená v tomto nariadení. Počas prechodného obdobia pre sadzby za ukončenie hlasového volania v pevnej sieti v roku 2021 a počas „zostupovej dráhy“ pre sadzby za ukončenie hlasového volania v mobilnej sieti (od roku 2021 do roku 2023) budú príslušné maximálne sadzby za ukončenie volania v mobilnej sieti, ktoré spustia tento mechanizmus, stanovené v odsekoch 2 až 5 článku 4 nariadenia. Príslušné maximálne sadzby za ukončenie volania v pevnej sieti, ktoré spustia tento mechanizmus v roku 2021, budú stanovené v článku 5 ods. 2 delegovaného nariadenia. Poskytovatelia služieb ukončenia hlasového volania v Únii by mali uvedené sadzby uplatňovať na základe sadzieb, ktoré uplatňujú alebo navrhujú poskytovatelia služieb ukončenia hlasového volania v tretích krajinách.
            
            
               (13)Vzhľadom na to, že poskytovatelia služieb ukončenia hlasového volania v Únii nemusia vždy poznať úroveň sadzieb za ukončenie volania, ktorú uplatňujú prevádzkovatelia z tretích krajín, by druhí menovaní prevádzkovatelia mali poskytnúť overiteľné informácie dokazujúce úroveň ponúknutej sadzby za ukončenie volania. Ak poskytovatelia služieb tranzitu (alebo iní sprostredkovatelia) ďalej predávajú služby ukončenia volania prevádzkovateľom v Únii, sadzba za ukončenie volania, ktorú uplatňujú alebo ponúkajú títo poskytovatelia služieb tranzitu, bude relevantná na určenie toho, či je táto sadzba rovnaká alebo nižšia, ako sú maximálne sadzby za ukončenie hlasového volania stanovené v tomto nariadení.
            
            
               (14)Ak prevádzkovatelia z tretích krajín účtujú sadzby za ukončenie volaní prichádzajúcich z čísel Únie a ukončených na číslach tretích strán, ktoré sú vyššie ako sadzby za ukončenie volania platné v celej Únii, sadzby stanovené týmto nariadením by sa mali uplatňovať aj na volania z čísel tretích krajín a ukončené na číslach Únie, a to ak Komisia na základe informácií, ktoré jej boli poskytnuté takými tretími krajinami určí, že regulácia sadzieb za ukončenie volania v týchto krajinách ja založená na zásadách, ktoré sú rovnocenné zásadám stanoveným v článku 75 smernice (EÚ) 2018/1972 a v prílohe III k tomuto nariadeniu. Zoznam tretích krajín, ktoré uvedené požiadavky spĺňajú, by sa mal následne zahrnúť do tohto nariadenia a mal by sa náležite aktualizovať. 
            
            
               (15)Keďže na základe pôvodu volania sa určí, či sa uplatňujú sadzby za ukončenie volania platné v celej Únii alebo nie, pre prevádzkovateľov v Únii je zásadné vedieť identifikovať krajinu pôvodu volajúceho. Na tento účel sa môžu prevádzkovatelia spoliehať na kód krajiny v rámci identifikácie čísla volajúceho (CLI). S cieľom zabezpečiť správne uplatňovanie tohto nariadenia by prevádzkovatelia v Únii mali dostávať platnú CLI, ktorá je priradená každému prichádzajúcemu volaniu. Prevádzkovatelia v Únii by teda neboli povinní uplatňovať sadzby za ukončenie volania platné v celej Únii v prípade, že identifikácia volajúceho chýba, je neplatná alebo podvodná.
            
            
               (16)S cieľom odhadnúť efektívne náklady na ukončenie hlasového volania v hypotetickej mobilnej alebo pevnej sieti v Únii v súlade so zásadami stanovenými v článku 75 ods. 1 smernice (EÚ) 2018/1972 a v prílohe III k tejto smernici boli vyvinuté dva nákladové modely pre ukončenie volania z mobilnej a pevnej siete, pričom sa brali do úvahy náklady v každom členskom štáte.
            
            
               (17)Na základe spätnej väzby v súvislosti s nákladmi v každom členskom štáte získanej v rámci procesu konzultácií boli dokončené nákladové modely pre mobilné a pevné siete. Podľa prílohy III k smernici (EÚ) 2018/1972 zabezpečili nákladové modely sadzby, ktoré sa zakladajú na pokrytí nákladov vynaložených efektívnym prevádzkovateľom. Preto sú sadzby založené len na prírastkových nákladoch za poskytovanie veľkoobchodnej služby ukončenia hlasového volania, čo sú len náklady súvisiace s prevádzkou, ktorým by sa dalo predísť, keby sa veľkoobchodná služba ukončenia hlasového volania neposkytovala.
            
            
               (18)Jednotné maximálne sadzby za ukončenie hlasového volania v mobilnej a pevnej sieti platné v celej Únii boli stanovené vzhľadom na efektívne náklady v krajine s najvyššími nákladmi podľa zadaných nákladových modelov, čím sa zabezpečila zásada návratnosti nákladov v rámci Únie a následne sa pridala menšia bezpečnostná prirážka na zohľadnenie možných nezrovnalostí v nákladových modeloch.
            
            
               (19)Jednotné maximálne sadzby za ukončenie hlasového volania platné v celej Únii stanovené týmto nariadením by sa mali začať uplatňovať dva mesiace po tom, ako toto nariadenie nadobudne účinnosť, s cieľom zabezpečiť, aby prevádzkovatelia mali potrebný čas prispôsobiť svoje informačné, fakturačné a účtovné systémy a vykonať nevyhnutné zmeny v dohodách o prepojení.
            
            
               (20)V prípade, že súčasné priemerné sadzby za ukončenie hlasového volania v Únii sú výrazne vyššie ako sadzby, ktoré sa majú uplatňovať v budúcnosti, teda nákladovo efektívne jednotné maximálne sadzby za ukončenie hlasového volania platné v celej Únii stanovené v tomto nariadení, by sa mala uplatniť „zostupová dráha“, ktorá predstavuje bežný regulačný postup. V takých prípadoch by mala „zostupová dráha“ poskytnúť účinný nástroj na hladšie uplatňovanie nižších sadzieb v súlade s princípom proporcionality.
            
         
         
            
               (21)Pri zvážení súčasných priemerných sadzieb za ukončenie hlasového volania v mobilnej sieti v členských štátoch by sa mala „zostupová dráha“ navrhnúť s cieľom dosiahnuť jednotnú maximálnu sadzbu za ukončenie hlasového volania v mobilnej sieti platnú v celej Únii. S cieľom dosiahnuť rovnováhu medzi rýchlym zavedením a potrebou vyhnúť sa významným narušeniam prevádzky prevádzkovateľov by sa mala „zostupová dráha“ začínať na úrovni, ktorá sa blíži k súčasným priemerným sadzbám za ukončenie volania v mobilnej sieti, a počas obdobia troch rokov by mala každoročne klesať, kým v roku 2024 nedosiahne hodnotu jednotnej maximálnej sadzby za ukončenie hlasového volania v mobilnej sieti platnej v celej Únii.
            
            
               (22)Týmto nariadením sa preto stanovuje trojročná „zostupová dráha“, ktorá v roku 2024 dosiahne nákladovo efektívnu jednotnú maximálnu sadzbu za ukončenie hlasového volania v mobilnej sieti platnú v celej Únii. V prípade poskytovateľov v členských štátoch, ktorí uplatňujú vyššie sadzby, ako sú jednotné maximálne sadzby za ukončenie hlasového volania v mobilnej sieti platné v celej Únii za rok 2021, by nemalo byť prechodné obdobie potrebné, keďže „zostupová dráha“ spĺňa cieľ zmierňovania vplyvu uplatňovania jednotnej maximálnej sadzby za ukončenie hlasového volania v mobilnej sieti platnej v celej Únii.
            
            
               (23)V niektorých členských štátoch sú v dôsledku „zostupovej dráhy“ súčasné regulované maximálne sadzby za ukončenie hlasového volania v mobilnej sieti nižšie ako sadzby za ukončenie hlasového volania v mobilnej sieti stanovené na rok 2021, 2022 a 2023 a ich sadzby sú blízko jednotnej maximálnej sadzby za ukončenie volania v mobilnej sieti platnej v celej Únii. S cieľom zabrániť potenciálnym navýšeniam maloobchodných cien v daných členských štátoch, ktoré by vyplývali z dočasného zvýšenia regulovaných sadzieb za ukončenie volania v mobilnej sieti, by malo byť možné, aby sa v daných členských štátoch aj naďalej mohli uplatňovať súčasné regulované sadzby za ukončenie hlasového volania v mobilnej sieti, a to až do roka, v ktorom bude maximálna sadzba za ukončenie volania v mobilnej sieti stanovená týmto nariadením za daný rok rovnaká alebo nižšia ako súčasné sadzby za ukončenie volania v mobilnej sieti uvedených členských štátov za daný rok. 
            
            
               (24)Keďže rozdiel medzi priemernou výškou súčasných sadzieb za ukončenie volania v pevnej sieti a jednotnou maximálnou sadzbou za ukončenie hlasového volania v pevnej sieti platnou v celej Únii stanovenou v tomto nariadení je menší ako rozdiel v sadzbách za ukončenie volania v mobilnej sieti, „zostupová dráha“ by v prípade ukončenia hlasového volania v pevnej sieti nemala byť potrebná. Udelenie prechodného obdobia určitým členským štátom by však malo byť primerané na zabezpečenie plynulého prechodu na jednotnú maximálnu sadzbu za ukončenie hlasového volania v pevnej sieti platnú v celej Únii a na zabránenie akémukoľvek zbytočnému zdržaniu pri uplatňovaní tejto sadzby.
            
            
               (25)Na základe súčasných úrovní sadzieb za ukončenie volania v pevnej sieti v určitých členských štátoch a úrovne jednotnej maximálnej sadzby za ukončenie hlasového volania v pevnej sieti platnej v celej Únii stanovenej v tomto nariadení sa považuje udelenie prechodného obdobia niektorým členským štátom za odôvodnené. Prechodné obdobie by sa malo začať dátumom začiatku uplatňovania tohto nariadenia a malo by sa skončiť 31. decembra 2021. Počas prechodného obdobia sa v dotknutých členských štátoch môžu uplatňovať osobitné sadzby, ktoré sú odlišné od jednotnej maximálnej sadzby za ukončenie hlasového volania platnej v celej Únii.
            
            
               (26)V členských štátoch, v ktorých sú súčasné sadzby za ukončenie hlasového volania v pevnej sieti výrazne vyššie, ako je jednotná maximálna sadzba za ukončenie hlasového volania platná v celej Únii, je odôvodnené udeliť prechodné obdobie s cieľom umožniť postupné prispôsobenie sa týmto sadzbám. Vo všetkých členských štátoch s výnimkou dvoch, v ktorých sú súčasné sadzby za ukončenie hlasového volania v pevnej sieti vyššie ako 0,0875 EUR (jednotná maximálna sadzba za ukončenie hlasového volania v pevnej sieti platná v celej Únii plus 25 %), by mala byť maximálna sadzba za ukončenie hlasového volania v roku 2021 rovnaká, ako sú ich súčasné sadzby znížené o 20 %. V Poľsku a vo Fínsku, ktoré doposiaľ nedodržiavali zásady stanovené v odporúčaní Komisie 2009/396/ES
                  20
                a v súčasnosti majú veľmi vysoké sadzby za ukončenie volania v pevnej sieti, by pokles o 20 % nebol dostatočným krokom k dosiahnutiu jednotnej maximálnej sadzby za ukončenie hlasového volania v pevnej sieti platnej v celej Únii. Ich sadzbou počas prechodného obdobia by preto mala byť sadzba členského štátu s najvyššou sadzbou počas prechodného obdobia, s výnimkou týchto dvoch členských štátov. Pre zvyšné členské štáty, v ktorých sú súčasné sadzby za ukončenie volania v pevnej sieti nižšie, ako je jednotná maximálna sadzba za ukončenie hlasového volania v pevnej sieti platná v celej Únii, alebo ak by v nich pokles sadzieb o 20 % zabezpečil rovnakú alebo nižšiu úroveň jednotnej maximálnej sadzby za ukončenie hlasového volania v pevnej sieti, by nemalo byť stanovené žiadne prechodné obdobie.
            
            
               (27)V súlade s článkom 75 ods. 1 smernice (EÚ) 2018/1972 sa uskutočnili konzultácie s Orgánom európskych regulátorov pre elektronické komunikácie, ktorý vydal stanovisko 15. októbra 2020,
            
            
               PRIJALA TOTO NARIADENIE:
            
            
               Článok 1
            
            
               1.Týmto nariadením sa stanovuje jednotná maximálna sadzba za ukončenie hlasového volania v mobilnej sieti platná v celej Únii a jednotná maximálna sadzba za ukončenie hlasového volania v pevnej sieti platná v celej Únii, ktorú budú účtovať poskytovatelia veľkoobchodných služieb ukončenia hlasového volania za poskytovanie služieb ukončenia hlasového volania v mobilnej a pevnej sieti.
            
            
               2.Týmto nariadením nie sú dotknuté právomoci národných regulačných orgánov podľa článku 64 ods. 3 a článkov 67 a 68 smernice (EÚ) 2018/1972.
            
            
               3.Články 4 a 5 sa uplatňujú na volania prichádzajúce z čísel Únie alebo ukončené na číslach Únie.
            
            
               4.Články 4 a 5 sa takisto uplatňujú na volania prichádzajúce z čísel tretích krajín a ukončené na číslach Únie, ak je splnená jedna z týchto dvoch podmienok:
            
            
               a)ak poskytovateľ služieb ukončenia hlasového volania v tretej krajine uplatní na volania prichádzajúce z čísel Únie sadzby za ukončenie hlasového volania v mobilnej alebo pevnej sieti, ktoré sú rovnaké alebo nižšie ako maximálne sadzby ukončenia volania v mobilnej alebo pevnej sieti stanovené v článku 4 alebo 5, a to za každý rok a každý členský štát na základe sadzieb, ktoré uplatňujú alebo navrhujú poskytovatelia služieb ukončenia hlasového volania v tretích krajinách poskytovateľom služieb ukončenia hlasového volania v Únii; alebo
            
            
               b)ak:
            
            
               a)Komisia určí že, na základe informácií poskytnutých treťou krajinou, sú sadzby za ukončenie hlasových volaní prichádzajúcich z čísel Únie a ukončených na číslach danej tretej krajiny regulované v súlade so zásadami, ktoré sú rovnocenné so zásadami stanovenými v článku 75 smernice (EÚ) 2018/1972 a v prílohe III k danej smernici; a
            
            
               b)daná tretia strana je uvedená v prílohe k tomuto nariadeniu.
            
            
               5.Články 4 a 5 sa chápu ako sadzby za minútu (bez DPH) a budú sa účtovať na základe sekundovej tarifikácie.
            
            
               Článok 2
            
            
               1.Na účely tohto nariadenia sa uplatňuje toto vymedzenie pojmov:
            
         
         
            
               a)„služba ukončenia hlasového volania v mobilnej sieti“ je veľkoobchodná služba, ktorá je potrebná na ukončenie volaní na mobilné čísla, ktoré sú verejne pridelené zdroje číslovania, konkrétne čísla z národných číslovacích plánov, ktorú poskytujú prevádzkovatelia so schopnosťou kontrolovať ukončenie volania a stanovovať sadzby za ukončenie volania na takéto čísla, ak existuje prepojenie s aspoň jednou sieťou bez ohľadu na použitú technológiu vrátane prepojovacích portov;
            
            
               b)„služba ukončenia hlasového volania v pevnej sieti“ je veľkoobchodná služba, ktorá je potrebná na ukončenie volaní na geografické a negeografické čísla používané na pevné prenosné služby a na prístup k záchranným službám, ktoré sú verejne pridelené zdroje číslovania, konkrétne čísla z národných číslovacích plánov, ktorú poskytujú prevádzkovatelia so schopnosťou kontrolovať ukončenie volania a stanovovať sadzby za ukončenie volania na také čísla, ak existuje prepojenie s aspoň jednou sieťou bez ohľadu na použitú technológiu vrátane prepojovacích portov;
            
            
               c)„číslo Únie“ je číslo z národných číslovacích plánov, ktoré zodpovedá kódom krajín E.164 pre zemepisné oblasti patriace k územiu Únie.
            
            
               Článok 3
            
            
               1.Poskytovateľ služieb ukončenia hlasového volania v mobilnej alebo pevnej sieti nebude účtovať vyššiu sadzbu, ako je príslušná maximálna sadzba za ukončenie hlasového volania, za službu ukončenia volania u koncového používateľa v jeho sieti, ako sa stanovuje v článkoch 4 a 5.
            
            
               2.Ak sú sadzby za ukončenie hlasového volania v súčasnosti stanovené v inej mene ako euro, prepočítajú sa maximálne sadzby za ukončenie hlasového volania v mobilnej a pevnej sieti podľa článku 4 ods. 1, 2, 4 a 5 a článku 5 ods. 1 na národnú menu na základe priemeru referenčných výmenných kurzov uverejnených 1. januára, 1. februára a 1. marca 2021 Európskou centrálnou bankou v Úradnom vestníku Európskej únie.
            
            
               3.Maximálne sadzby za ukončenie hlasového volania v mobilnej a pevnej sieti vyjadrené v iných menách ako euro sa budú každoročne revidovať a aktualizovať do 1. januára každého roka na základe najnovšieho priemeru referenčných výmenných kurzov uverejnených 1. septembra, 1. októbra a 1. novembra Európskou centrálnou bankou v Úradnom vestníku Európskej únie.
            
            
               Článok 4
            
            
               1.Jednotná maximálna sadzba za ukončenie hlasového volania v mobilnej sieti platná v celej Únii je 0,2 EUR za minútu.
            
            
               2.Odchylne od odseku 1 môžu poskytovatelia služieb ukončenia hlasového volania v mobilnej sieti uplatňovať tieto maximálne sadzby za ukončenie hlasového volania v mobilnej sieti:
            
            
               a)od [prvého dňa tretieho mesiaca po nadobudnutí účinnosti] do 31. decembra 2021 v členských štátoch okrem štátov uvedených v odseku 3: 0,7 EUR za minútu;
            
            
               b)od 1. januára 2022 do 31. decembra 2022 v členských štátoch okrem štátov uvedených v odseku 4: 0,55 EUR za minútu;
            
            
               c)od 1. januára 2023 do 31. decembra 2023 v členských štátoch okrem štátov uvedených v odseku 5: 0,4 EUR za minútu.
            
            
               3.Odchylne od odseku 1 môžu poskytovatelia služieb ukončenia hlasového volania v mobilnej sieti od [prvého dňa tretieho mesiaca po nadobudnutí účinnosti] do 31. decembra 2021 uplatňovať tieto maximálne sadzby za ukončenie hlasového volania v mobilnej sieti v týchto členských štátoch: 
            
            
               a)0,045 HRK za minútu v Chorvátsku; 
            
            
               b)0,20 EUR za minútu na Cypre; 
            
            
               c)0,0385 DKK za minútu v Dánsku; 
            
            
               d)0,622 EUR za minútu v Grécku; 
            
            
               e)1,71 HUF za minútu v Maďarsku; 
            
            
               f)0,43 EUR za minútu v Írsku; 
            
         
         
            
               g)0,67 EUR za minútu v Taliansku;
            
            
               h)0,4045 EUR za minútu na Malte; 
            
            
               i)0,581 EUR za minútu v Holandsku; 
            
            
               j)0,36 EUR za minútu v Portugalsku; 
            
            
               k)0,64 EUR za minútu v Španielsku; 
            
            
               l)0,0216 SEK za minútu vo Švédsku.
            
            
               4.Odchylne od odseku 1 môžu poskytovatelia služieb ukončenia hlasového volania v mobilnej sieti od 1. januára 2022 do 31. decembra 2022 uplatňovať tieto maximálne sadzby za ukončenie hlasového volania v mobilnej sieti v týchto členských štátoch: 
            
            
               a)0,20 EUR za minútu na Cypre; 
            
            
               b)0,52 EUR za minútu v Dánsku; 
            
            
               c)0,47 EUR za minútu v Maďarsku; 
            
            
               d)0,43 EUR za minútu v Írsku; 
            
            
               e)0,40 EUR za minútu na Malte; 
            
            
               f)0,36 EUR za minútu v Portugalsku;
            
            
               g)0,21 EUR za minútu vo Švédsku.
            
            
               5.Odchylne od odseku 1 môžu poskytovatelia služieb ukončenia hlasového volania v mobilnej sieti od 1. januára 2023 do 31. decembra 2023 uplatňovať tieto maximálne sadzby za ukončenie hlasového volania v mobilnej sieti v týchto členských štátoch: 
            
            
               a)0,20 EUR za minútu na Cypre; 
            
            
               b)0,36 EUR za minútu v Portugalsku;
            
            
               c)0,21 EUR za minútu vo Švédsku.
            
            
               Článok 5
            
            
               1.Jednotná maximálna sadzba za ukončenie hlasového volania v pevnej sieti platná v celej Únii je 0,07 EUR za minútu. 
            
         
         
            
               2.Odchylne od odseku 1 môžu poskytovatelia služieb ukončenia hlasového volania v pevnej sieti od [prvého dňa tretieho mesiaca po nadobudnutí účinnosti] do 31. decembra 2021 uplatňovať tieto maximálne sadzby za ukončenie hlasového volania v pevnej sieti v týchto členských štátoch: 
            
            
               a)0,089 EUR za minútu v Rakúsku; 
            
            
               b)0,093 EUR za minútu v Belgicku;
            
            
               c)0,0057 HRK za minútu v Chorvátsku;
            
            
               d)0,0264 CZK za minútu v Česku;
            
            
               e)0,111 EUR za minútu vo Fínsku;
            
            
               f)0,076 EUR za minútu v Lotyšsku;
            
            
               g)0,072 EUR za minútu v Litve;
            
            
               h)0,110 EUR za minútu v Luxembursku;
            
            
               i)0,111 EUR za minútu v Holandsku;
            
            
               j)0,0164 PLN za minútu v Poľsku;
            
            
               k)0,078 EUR za minútu v Rumunsku; 
            
            
               l)0,078 EUR za minútu na Slovensku.
            
            
               Článok 6
            
            
               1.Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               2.Uplatňuje sa od [prvého dňa tretieho mesiaca po nadobudnutí účinnosti tohto nariadenia]. 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 12. 2020
            
            
               
                     
                        
                        Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Smernica Európskeho parlamentu a Rady (EÚ) 2018/1972, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
               
               
                  
                     (2)
                  
                        Odporúčanie Komisie z 11. februára 2003 o relevantných trhoch výrobkov a služieb v sektore elektronickej komunikácie podliehajúcich regulácii ex ante v súlade so smernicou Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby, (2003/311/ES), (Ú. v. EÚ L 114/45, 8.5.2003).
               
               
                  
                     (3)
                  
                        Odporúčanie Komisie zo 17. decembra 2007 o príslušných trhoch výrobkov a služieb v sektore elektronickej komunikácie umožňujúcich reguláciu ex ante v súlade so smernicou Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby, (2007/879/ES), (Ú. v. EÚ L 344/65, 28.12.2007).
               
               
                  
                     (4)
                  
                        Odporúčanie Komisie z 9. októbra 2014 o relevantných trhoch výrobkov a služieb v sektore elektronických komunikácií podliehajúcich regulácii ex ante v súlade so smernicou Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby, (2014/710/EÚ), (Ú. v. EÚ L 295/79, 11.10.2014). 
               
               
                  
                     (5)
                  
                        Odporúčanie Komisie 2009/396/ES zo 7. mája 2009 o regulačnom zaobchádzaní s prepojovacími poplatkami v pevných a mobilných telefónnych sieťach v EÚ (Odporúčanie týkajúce sa prepojovacích poplatkov), (Ú. v. EÚ L 124, 20.5.2009, s. 67).
               
               
                  
                     (6)
                  
                        Smernica Európskeho parlamentu a Rady 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica), (Ú. v. ES L 108, 24.4.2002, s. 7) zmenená smernicou 2009/140/ES, (Ú. v. EÚ L 337, 18.12.2009, s. 37).
               
               
                  
                     (7)
                  
                        Prístup len na základe BU-LRIC zabezpečuje, že účtovanie nákladov za veľkoobchodné služby ukončenia volania na trhoch pevných a mobilných sietí by malo umožňovať len náhradu nákladov, ktoré by nevznikli, keby sa tretím stranám prestala poskytovať veľkoobchodná služba ukončenia volania.
               
               
                  
                     (8)
                  
                        Pracovný dokument útvarov Komisie, hodnotiaca správa o odporúčaní Komisie z roku 2009 týkajúcom sa prepojovacích poplatkov (odporúčanie 2009/396/ES) {SWD(2018) 464 final}. 
                  https://ec.europa.eu/newsroom/dae/document.cfm?doc_id=57662
                  . 
               
               
                  
                     (9)
                  
                        Súhrnná správa a úplné odpovede na verejnú konzultáciu boli uverejnené 11. decembra 2019. Sú k dispozícii tu: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                  . 
                        Súhrnná správa bola uverejnená 13. júna 2020. Je k dispozícii tu: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                  . 
               
               
                  
                     (10)
                  
                        Zápisnica z prvého zasadnutia expertnej skupiny je k dispozícii 
                  tu
                  .
               
               
                  
                     (11)
                  
                        Zápisnica z druhého zasadnutia expertnej skupiny je k dispozícii 
                  tu
                  .
               
               
                  
                     (12)
                  
                        Pozri 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                  . 
               
               
                  
                     (13)
                  
                        Štúdia SMART 2017/0091: „Assessment of the cost of providing mobile telecom services in the EU/EEA“ (Posúdenie nákladov na poskytovanie mobilných telekomunikačných služieb v EÚ/EHP), Axon Partners Group Consulting, uverejnené 24. júla 2019, k dispozícii 
                  tu
                  .
               
               
                  
                     (14)
                  
                        Štúdia (SMART 2018/0014): „Assessment of the cost of providing wholesale voice call termination services on fixed networks in the EU/EEA countries“ (Posúdenie nákladov na poskytovanie veľkoobchodných služieb ukončovania volania v pevných sieťach v krajinách EÚ/EHP), uverejnené 26. novembra 2019, k dispozícii 
                  tu
                  .
               
               
                  
                     (15)
                  
                        Z 31 krajín EÚ/EHP, ktoré boli pôvodne zahrnuté, sa z dôvodu dostupnosti údajov vytvorilo len 28 nákladových modelov. Island, Lichtenštajnsko a Luxembursko sa rozhodli, že sa na procese zberu údajov pre nákladový model pre mobilné siete nezúčastnia. Fínsko, Island a Lichtenštajnsko sa nezúčastnili na procese zberu údajov pre nákladový model pre pevné siete.
               
               
                  
                     (16)
                  
                        V prípade nákladového modelu pre mobilné siete boli členmi riadiaceho výboru aj experti z pracovnej skupiny expertov BEREC pre roaming, keďže v nákladovom modeli pre mobilné siete sa takisto odhadovali veľkoobchodné roamingové náklady.
               
               
                  
                     (17)
                  
                        Odporúčanie Komisie 2009/396/ES zo 7. mája 2009 o regulačnom zaobchádzaní s prepojovacími poplatkami v pevných a mobilných telefónnych sieťach v EÚ, (Ú. v. EÚ L 124, 20.5.2009, s. 67).
               
               
                  
                     (18)
                  
                        To sa vzťahuje na Bulharsko, Slovinsko, Maďarsko, Francúzsko a Estónsko, v ktorých by zníženie sadzieb o 20 % znamenalo, že sadzby by boli na rovnakej alebo nižšej úrovni ako je úroveň 0,07 EUR.
               
               
                  
                     (19)
                  
                        Ú. v. EÚ L 321, 17.12.2018, s. 36.
               
               
                  
                     (20)
                  
                        Odporúčanie Komisie 2009/396/ES zo 7. mája 2009 o regulačnom zaobchádzaní s prepojovacími poplatkami v pevných a mobilných telefónnych sieťach v EÚ, (Ú. v. EÚ L 124, 20.5.2009, s. 67).
               
            
      
    ---documentbreak--- 
      
         
         
            
               PRÍLOHA 
            
            
               Zoznam tretích krajín podľa článku 1 ods. 4 písm. b) tohto nariadenia:
            
            
               1.